Úradný vestník L 081 , 26/03/1992 S. 0015 - 0017

Fínske špeciálne vydanie: Kapitola 2 Zväzok 8 S. 0115

Švédske špeciálne vydanie: Kapitola 2 Zväzok 8 S. 0115



Nariadenie Komisie (EHS) č. 734/92 z 25. marca 1992, ktorým sa mení a dopĺňa nariadenie (EHS) č. 2290/83, ktoré stanovuje ustanovenia pre vykonávanie článkov 50 až 50b a článkov 63a a 63b nariadenia Rady (EHS) č. 918/83 ustanovujúceho v spoločenstve systém oslobodenia tovaru od cla KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 918/83 z 28. marca 1983, ktoré zriaďuje v spoločenstve systém oslobodenia tovaru od cla [1], naposledy zmenené a doplnené nariadením (EHS) č. 3357/91 [2], najmä na jeho článok 143, keďže nariadenie (EHS) č. 3357/91 ustanovilo, okrem iného, prehodnotenie článkov 52 až 56 a 63a a 63b nariadenia (EHS) č. 918/83 s cieľom odstrániť podmienku neekvivalentnosti výrobkov spoločenstva; keďže je preto nevyhnutné príslušne upraviť vykonávacie ustanovenia uvedené v nariadení Komisie (EHS) č. 2290/83 [3], naposledy zmenenom a doplnenom nariadením (EHS) č. 1843/89 [4], a zrušiť všetky odkazy na podmienku neekvivalentnosti výrobkov spoločenstva; keďže, aby sa dodržiaval postup prehodnocovania nariadenia (EHS) č. 918/83, sa považuje za nevyhnutné zrušiť, ak je to možné, nákladné a zložité postupy zahŕňajúce v niektorých prípadoch rozhodovanie Komisie po konzultácii so skupinou expertov všetkých členských štátov zasadajúcich v rámci Výboru pre bezcolné úpravy; keďže všetky odkazy na rozhodnutie Komisie by mali byť preto zrušené a všetky rozhodnutia by sa mali prijímať na národnej úrovni; keďže opatrenia ustanovené v tomto nariadení sú v súlade s názorom Výboru pre bezcolné úpravy, PRIJALA TOTO NARIADENIE: Článok 1 Nariadenie (EHS) č. 2290/83 sa mení a dopĺňa takto: 1. Článok 2 ods. 1 je nahradený takto: "1. Prepustenie tovaru na vzdelávacie, vedecké a kultúrne účely uvedeného v článkoch 51, 52 ods. 1 a 53 základného nariadenia, ďalej len "tovar"., s oslobodením od dovozného cla vyžaduje tieto záväzky zo strany zariadenia alebo organizácie, ktorej je tovar zaslaný: - tovar je odoslaný priamo na deklarované miesto určenia, - zariadenie alebo organizácia vykazuje tovar vo svojom inventárnom súpise, - zariadenie alebo organizácia umožní vykonanie každej kontroly, ktorú budú príslušné orgány považovať za nevyhnutnú, aby sa zabezpečilo, že podmienky na oslobodenie tovaru od dovozného cla sú alebo zostanú dodržané. Okrem toho, v prípade tovarov uvedených v článkoch 52 ods. 1 a 53 základného nariadenia sa vyžaduje záväzok zo strany inštitúcie alebo organizácie, ktorej sú tieto tovary poslané, používať uvedené tovary výlučne na nekomerčné účely v zmysle druhej zarážky článku 54 základného nariadenia". 2. Prvý pododsek článku 3 ods. 2 je nahradený takto: "2. Ak sa zariadenie alebo organizácia, ktorej bol tovar vypožičaný, prenechaný do nájmu alebo prevedený, nachádza v inom členskom štáte, ako je členský štát, v ktorom sa nachádza zariadenie alebo organizácia, ktorá tovar vypožičala, prenechala do nájmu alebo previedla, pri odosielaní tohto tovaru príslušný colný úrad odosielajúceho členského štátu vydá kontrolný výtlačok T 5 v súlade s pravidlami ustanovenými v nariadení (EHS) č. 2823/87, aby sa zabezpečilo, že tento tovar sa použije na účely, ktoré sú v súlade s ustanoveniami o oslobodení tovaru od dovozného cla." 3. Názov hlavy III je zmenený a doplnený takto: "HLAVA III OSOBITNÉ USTANOVENIA TÝKAJÚCE SA OSLOBODENIA OD DOVOZNÉHO CLA VEDECKÝCH NÁSTROJOV A PRÍSTROJOV PODĽA ČLÁNKOV 52 A 54 ZÁKLADNÉHO NARIADENIA." 4. Článok 5 je nahradený takto: "Článok 5 Na účely prvej zarážky článku 54 základného nariadenia pod objektívnymi technickými charakteristikami vedeckého nástroja alebo prístroja sa rozumejú charakteristiky, ktoré vyplývajú z konštrukcie tohto nástroja alebo prístroja, alebo z jeho úpravy na štandardný nástroj alebo prístroj, ktoré umožňujú dosahovať vysokú úroveň výkonov presahujúcu bežne požadovanú úroveň na priemyselné alebo obchodné použitie. Ak nie je možné jednoznačne určiť na základe objektívnych technických charakteristík nástroja alebo prístroja, či daný nástroj alebo prístroj možno považovať za vedecký nástroj alebo prístroj, preskúma sa použitie nástroja alebo prístroja, na ktorý sa uplatňuje nárok na oslobodenie od dovozného cla. Ak z preskúmania vyplynie, že predmetný nástroj alebo prístroj sa používa na vedecké účely, považuje sa za nástroj alebo prístroj vedeckého charakteru." 5. Článok 6 ods. 2 je nahradený takto: "2. Žiadosť uvedená v odseku 1 musí obsahovať nasledujúce informácie týkajúce sa predmetného vedeckého nástroja alebo prístroja: a) presný obchodný opis nástroja alebo prístroja použitého výrobcom, jeho predpokladané nomenklatúrne zatriedenie podľa kombinovanej nomenklatúry a objektívne technické charakteristiky, na základe ktorých sa nástroj alebo prístroj považuje za vedecký; b) meno alebo obchodné meno a adresa výrobcu a prípadne dodávateľa; c) krajina pôvodu nástroja alebo prístroja; d) miesto, kde sa má prístroj alebo aparatúra používať; e) presné použitie, na ktoré je nástroj alebo prístroj určený; f) cena nástroja alebo prístroja, alebo jeho hodnota na colné účely; g) počet kusov nástroja alebo prístroja. Písomný dôkaz poskytujúci všetky relevantné informácie o charakteristikách a technickej špecifikácii nástroja alebo prístroja sa predkladá spolu so žiadosťou." 6. Článok 7 je nahradený takto: "Článok 7 Príslušný orgán členského štátu, v ktorom sa nachádza zariadenie alebo organizácia, ktorej je tovar zaslaný, prijme priame rozhodnutie o žiadostiach uvedených v článku 6 vo všetkých prípadoch." 7. Článok 14 je nahradený takto: "Článok 14 Príslušný orgán členského štátu, v ktorom sa nachádza zariadenie alebo organizácia, ktorej je tovar zaslaný, prijme priame rozhodnutie v súvislosti so žiadosťami uvedenými v článku 13." 8. Článok 15a (2) a) je nahradený takto: "a) presný obchodný opis nástroja alebo prístroja použitého výrobcom, jeho predpokladané nomenklatúrne zatriedenie podľa kombinovanej nomenklatúry." 9. Článok 15c je nahradený takto: "Článok 15c Príslušný orgán členského štátu, v ktorom sa nachádza zariadenie alebo organizácia, ktorej je tovar zaslaný, prijme priame rozhodnutie o žiadostiach vo všetkých prípadoch." 10. Článok 15d je nahradený takto: "Článok 15d Ustanovenia článkov 15a a 15c sa použijú primerane na náhradné diely, súčiastky, špecifické príslušenstvo a nástroje, ktoré sa majú použiť na údržbu, kontrolu, meranie alebo opravu nástrojov alebo prístrojov prepustených s oslobodením od cla podľa článku 63a (2) a) a b) základného nariadenia." 11. Článok 16 je nahradený takto: "Článok 16 1. Každý členský štát zašle Komisii zoznam nástrojov, prístrojov, náhradných dielov, súčiastok, príslušenstva a náradia, ktorých cena alebo hodnota na colné účely presahuje 5000 ECU a ktoré prepustil s oslobodením od dovozného cla alebo pri ktorých nepriznal nárok na oslobodenie od dovozného cla podľa článkov 7, 14 alebo 15c. Zoznam obsahuje presný obchodný opis tovaru uvedeného v prvom pododseku a osemmiestny kód kombinovanej nomenklatúry. Ďalej obsahuje meno výrobcu alebo výrobcov, krajinu alebo krajiny pôvodu a cenu alebo colnú hodnotu tovaru. 2. Zoznam uvedený v odseku 1 sa zasiela v prvom a treťom štvrťroku každého kalendárneho roka a musí obsahovať údaje o tovare, ktorý bol prepustený s oslobodením od dovozného cla a o tovare, pri ktorom nebol priznaný nárok na oslobodenie od dovozného cla v predchádzajúcich šiestich mesiacoch. 3. Komisia zašle tieto zoznamy ostatným členským štátom." 12. Článok 18 je nahradený takto: "Článok 18 Aby sa zabezpečilo jednotné uplatňovanie ustanovení spoločenstva, Výbor pre bezcolné úpravy pravidelne skúma zoznamy uvedené v článku 16." 13. Článok 18a (2) b) je nahradený takto: "b) presný obchodný opis zariadenia, ako aj jeho množstvo a hodnota, prípadne jeho predpokladané nomenklatúrne zatriedenie podľa kombinovanej nomenklatúry." 14. Článok 18c je nahradený takto: "Článok 18c Ustanovenia článku 8 sa budú uplatňovať mutatis mutandis." 15. Hlava IV, články 9, 10, 15b a 17 sa vypúšťajú. Článok 2 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev. Bude sa uplatňovať od 1. januára 1992. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 25. marca 1992 Za Komisiu Christiane Scrivener člen Komisie [1] Ú. v. ES L 105, 23.4.1983, s. 1. [2] Ú. v. ES L 318, 20.11.1991, s. 3. [3] Ú. v. ES L 220, 11.8.1983, s. 20. [4] Ú. v. ES L 180, 27.6.1989, s. 22. --------------------------------------------------